題宗室永年畫犬圖
作者：夏倪
朝代：宋

paragraphs: 公子朝回玉宸裏，戲弄丹青歌扇底。
興來貌寫到濃氂，拳尾如摇欲投胔。
豐顱闊腋偉骨相，縱逸未饒盧鵲駛。
庭除夜閒春尚寒，屈藏短喙眠朝暾。
其一狺狺口若吠，欲前却立客在門。
俗言犬馬最難畫，衆所共識誰面謾。
非如鬼物隠幽眇，反覆醜好懸毫端。
紛紛衆史坐嘆息，筆仗突兀不可扳。
乃知心匠本神授，以心運手不作難。
我家敗屋依破垣，偷兒踏瓦驚夜眠。
四壁雖如長卿第，舊物猶存子敬氈。
就君乞取挂牆壁，端能警我窺窬客。